24.10.2022
SK
Úradný vestník Európskej únie
C 408/37
Žaloba podaná 19. augusta 2022 – Schrom Farms/Komisia (Vec T-507/22) (2022/C 408/49) Jazyk konania: angličtina Účastníci konania Žalobkyňa: Schrom Farms spol.
s r. o.
(Velké Albrechtice, Česká republika) (v zastúpení: S.
Sobolová a O.
Billard, advokáti) Žalovaná: Európska komisia
Návrhy Žalobkyňa navrhuje, aby Všeobecný súd: — vyhlásil žalobu za prípustnú a dôvodnú; — zrušil vykonávacie rozhodnutie Komisie (EÚ) 2022/908 z 8. júna 2022, ktorým sa z financovania Európskou úniou vylučujú určité výdavky vynaložené členskými štátmi v rámci Európskeho poľnohospodárskeho záručného fondu (EPZF) a v rámci Európskeho poľnohospodárskeho fondu pre rozvoj vidieka (EPFRV) [oznámené pod číslom C(2022) 3543] (Ú. v.
EÚ L 157, 2022, s.
15), v rozsahu v akom sa z financovania Úniou vylučujú výdavky spojené s dotáciou poskytnutou žalobkyni českými orgánmi vo výške 30 606,96 eur; — uložil Komisii povinnosť nahradiť trovy konania a — nariadil akékoľvek iné opatrenia, ktoré bude považovať za vhodné.
Dôvody a hlavné tvrdenia Na podporu svojej žaloby žalobkyňa uvádza päť žalobných dôvodov. 1.
Prvý žalobný dôvod založený na tvrdení, že vylúčenie z financovania Úniou pri výdavkoch spojených s dotáciou poskytnutou žalobkyni českými orgánmi vo výške 30 606,96 eur je nedostatočne odôvodnené, teda neobsahuje žiadne uvedenie dôvodov v rozpore s článkom 296 ZFEÚ, ako aj článkom 41 ods.
2 písm.
c) Charty základných práv Európskej únie. 2.
Druhý žalobný dôvod založený na tvrdení, že žalovaná porušila základné práva žalobkyne tak priamo, ako aj nepriamo, keďže žalobkyni nebola daná príležitosť vyjadriť svoje stanovisko počas auditu, ktorý viedol k prijatiu napadnutého rozhodnutia, hoci toto rozhodnutie sa negatívne dotýka dotácie poskytnutej žalobkyni. 3.
Tretí žalobný dôvod založený na tvrdení, že žalovaná nemá právomoc na výklad a uplatňovanie vnútroštátneho práva členských štátov. 4.
Štvrtý žalobný dôvod založený na tvrdení, že žalovaná nepreukázala obsah českej právnej úpravy a pochybila pri jej výklade a uplatnení. 5.
Piaty žalobný dôvod založený na tvrdení, že žalovaná tiež pochybila vo výklade a uplatnení práva Únie, keďže sa nesprávne domnievala, že došlo k porušeniu článku 61 nariadenia Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie (Ú. v.
EÚ L 193, 2018, s. 1), a uplatnila české predpisy o konflikte záujmov v rozpore so základnými zásadami práva Únie, vrátane základných zásad rovnakého zaobchádzania a zákazu diskriminácie.